દેવી ભાગવત પુરાણમાં પણ જુદા જુદા વયની કન્યા માટે જુદી જુદી સંજ્ઞા પ્રયોજાતી. લજ્જાવતીએ નોંધ્યું છે કે, ‘બે વર્ષની કુમારી, ત્રણ વર્ષની ત્રિમૂર્તિ, ચાર વર્ષની કલ્યાણી, પાંચ વર્ષની રોહિણી, છ વર્ષની કલિકા, સાત વર્ષની ચંડિકા, આઠ વર્ષની શાંભવી, નવ વર્ષની દુર્ગા તથા દસ વર્ષની સુભદ્રા તરીકે ઓળખાતી. આ કન્યાઓને પૂજવાથી મનુષ્યને ધન, વિજય, સંતાન, ઐશ્વર્ય અને પરલોકમાં સુખ પ્રાપ્ત થતું. અગ્નિ પુરાણમાં કહ્યું છે કે, આવી કુંવારી કન્યા સામેથી પાણી ભરેલું બેડું લઈને આવતી મળે તો ઉત્તમ શુકન થાય છે. બ્રહ્મવૈવર્ત પુરાણની નોંધ પ્રમાણે, રત્નોનાં આભૂષણોથી શોભતી આઠ વર્ષની કન્યા સ્વપ્નમાં જેના પર પ્રસન્ન થાય છે તે કવિ અને પંડિત થાય છે. સ્વપ્નમાં તે જેને પુસ્તક પ્રદાન કરે તે વિખ્યાત કવિરાજ અને પંડિત થાય છે.